ศบค.รายงานสถานการณ์โควิด-19 ในประเทศไทยวันนี้ พบผู้ป่วยรายใหม่เพิ่ม 985 ราย
เพจศูนย์ข้อมูลโควิด-19 รายงานสถานการณ์โควิด-19 ในประเทศไทยวันนี้ (12 เม.ย.64 ) พบผู้ป่วยรายใหม่เพิ่มขึ้น 985 ราย แบ่งเป็นผู้ติดเชื้อในประเทศ 980 ราย และติดเชื้อจากต่างประเทศ 5 ราย ส่งผลให้จำนวนผู้ป่วยยืนยันสะสมอยู่ที่ 33,610 ราย อยู่ระหว่างการรักษา 5,265 ราย รักษาหายเพิ่มขึ้นในวันนี้ 34 ราย รวมมีผู้ป่วยรักษาหายแล้วรวม 28,248 ราย ไม่มีผู้เสียชีวิต โดยจำนวนผู้เสียชีวิตสะสมอยู่ที่ 97 ราย สำหรับผู้ติดเชื้อที่เพิ่มขึ้นจำนวน 985 ราย เป็นผู้ป่วยรายใหม่จากระบบเฝ้าระวังและบริการ 634 ราย จากการค้นหาเชิงรุกในชุมชน 346 ราย และเป็นผู้ที่เดินทางจากต่างประเทศ จำนวน 5 ราย  โดยพื้นที่กรุงเทพมหาครยังคงเป็นพื้นที่พบผู้ติดเชื้อมากที่สุด นอกจากนี้ ยังมีความคืบหน้าจำนวนผู้รับวัคซีนในประเทศแล้วจำนวน 570,052 ราย เป็นการรับวัคซีนเข็มที่ 1 จำนวน 12,834 ราย และเข็มที่ 2 จำนวน 1,822 ราย ขณะที่สถานการณ์โควิด-19 ทั่วโลก มีผู้ติดเชื้อยืนยันสะสมรวมกว่า 136 ล้านราย เสียชีวิตแล้วกว่า 2 ล้าน 9 แสนราย โดยสหรัฐอเมริกายังเป็นประเทศที่มีผู้ติดเชื้อมากที่สุด รองลงมา ได้แก่ อินเดีย บราซิล ฝรั่งเศส รัสเซีย ตามลำดับ ส่วนประเทศไทยอยู่ในลำดับที่ 113 ของโลก